ไฟเขียวยืดอายุเงินกู้กฟผ.หมื่นล้านทุ่มลงทุนระบบไฟฟ้าในลาวคลังไม่ค้ำเลี่ยงหนี้สาธารณะ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ครม.ต่ออายุเงินกู้ กฟผ. 1 หมื่นล้านอีกปี ให้หาแหล่งกู้ในประเทศ
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 13 ก.ค. อนุมัติตามที่กระทรวงพลังงานเสนอ ขออนุมัติให้การไฟฟ้าฝ่ายผลิตแห่งประเทศไทย (กฟผ.) ต่ออายุสัญญาเงินกู้ระยะสั้นแบบเครดิตไลน์วงเงิน 1 หมื่นล้านบาท ระยะเวลา 1 ปี ภายใต้เงื่อนไขเดิม เช่น กู้เบิกเกินบัญชีตั๋วสัญญาใช้เงิน การทำที/อาร์ (Trust Receipt) และการทำสัญญากู้เงินเมื่อทวงถาม 
ทั้งนี้ ให้ทำสัญญากับสถาบันการเงินเฉพาะกิจ ธนาคารพาณิชย์ ที่มีอัตราดอกเบี้ยตลาดต่ำที่สุด โดยกระทรวงการคลังไม่ค้ำประกันเงินต้นและดอกเบี้ย 
สำหรับ สาเหตุที่กระทรวงการคลังไม่อนุมัติเนื่องจากไม่ต้องการให้เป็นการเพิ่มภาระหนี้สาธารณะของประเทศที่ขณะนี้อยู่ระดับ 4 ล้านล้านบาท ขณะเดียวกันเชื่อว่าฐานะการเงินที่แข็งแกร่งของ กฟผ.น่าจะทำให้สามารถกู้เงินได้ในต้นทุนที่ไม่สูงนัก ซึ่ง กฟผ.จะเป็นรัฐวิสาหกิจแห่งแรกที่ออกกองทุนเพื่อระดมเงินลงทุน ตามนโยบายของสำนักงานนโยบายรัฐวิสาหกิจ กระทรวงการ คลังคาดว่าจะระดมเงินได้ประมาณ 1 หมื่นล้านบาท
นายวัชระ กล่าวว่า ครม.ยังอนุมัติโครงการระบบส่งเพื่อรับซื้อไฟฟ้าจากโรงไฟฟ้าพลังความร้อนหงสาลิกไนต์ ของ กฟผ. ในวงเงินลงทุนรวม 2.11 หมื่นล้านบาท ตามที่กระทรวงพลังงานเสนอ โดยมีสาระสำคัญคือเพื่อให้ กฟผ.สามารถก่อสร้างระบบส่งไฟฟ้าเพื่อรับซื้อไฟฟ้าจากโรงไฟฟ้าพลังความร้อนหงสาลิกไนต์ในลาว 
อีกทั้ง ได้วิเคราะห์ทางเลือกการดำเนินโครงการโดย กฟผ.ใช้วิธีวิเคราะห์ค่าใช้จ่ายต่ำสุด (Least Cost Analysis) ที่ผ่านการพิจารณาด้านเทคนิคที่มีความเชื่อถือได้ตามมาตรฐานความมั่นคงระบบไฟฟ้าที่กำหนดจำนวน 3 ทางเลือก โดยเลือกแนวทางที่มีค่าใช้จ่ายต่ำสุด คือ ก่อสร้างสายส่ง 500 เควี หงสา–น่าน–แม่เมาะ 3 วงจรคู่ แนวใหม่ พร้อมทั้งรื้อสายส่ง 500 เควี แม่เมาะ 3–ท่าตะโก วงจรเดี่ยว และก่อสร้างใหม่เป็นสายส่ง 500 เควี แม่เมาะ 3–ท่าตะโก วงจรคู่ (ใช้เขตเดินสายไฟฟ้าเดิมโดยไม่มีการขยายเพิ่มเติม) เป็นแนวทางที่มีความเหมาะสมที่สุด 
มีระยะเวลาดำเนินการ ใช้เวลาศึกษาเตรียมงานจนก่อสร้างแล้วเสร็จประมาณ 5 ปี 6 เดือน เริ่มกลางปี 2552–ปลายปี 2557 โดยคาดว่าโครงการจะแล้วเสร็จประมาณ เดือน ส.ค. 2557 
อย่างไรก็ตาม การดำเนินโครงการดังกล่าวเพื่อเป็นการรองรับการรับซื้อไฟฟ้าจากโครงการหงสาลิกไนต์ ซึ่งเป็นการสนองนโยบายของรัฐในการรับซื้อไฟฟ้าจากลาว ภายใต้ความร่วมมือระหว่างรัฐบาลไทยและรัฐบาลลาว เพื่อสนองความต้องการไฟฟ้าที่เพิ่มขึ้นในภาคเหนือ และส่งเสริมความสัมพันธ์และความร่วมมือทางเศรษฐกิจระหว่างประเทศไทยและลาว